VSL sklep I Cp 528/2011
Sodna praksa višjih sodišč, 2011-07-27

zaznamba izvršbe - vknjižba hipoteke - zaznamba prepovedi odtujitve in obremenitve

Zemljiškoknjižno sodišče v zemljiškoknjižnem postopku ne ugotavlja in presoja obstoja in utemeljenosti terjatve, temveč presoja le pogoje za zaznambo izvršbe po 86. členu ZZK-1, pogoje za vknjižbo hipoteke po 88. členu ZZK-1 in pogoje za zaznambo prepovedi odtujitve in obremenitve po 98. členu ZZK-1.

Pritožba se zavrne in se potrdi sklep sodišča prve stopnje.

Dovoli se izbris zaznambe nepravnomočnosti sklepa o dovolitvi vpisa.

Z izpodbijanim sklepom je sodišče prve stopnje pri nepremičnini parc. št. 92/33 in parc. št. 691, vpisani v vl. št. 789 k.o. G. II, last dolžnika do ¼, po uradni dolžnosti odredilo zaznambo prepovedi odtujitve in obremenitve na podlagi sklepa o izvršbi Okrajnega sodišča v Ljubljani, opr. št. In 2003/00979-3 z dne 21. 10. 2003 in sklepa Okrajnega sodišča v Ljubljani opr. št. In 2003/00979-10 z dne 24. 11. 2003, zaznambo izvršbe na podlagi sklepa o izvršbi Okrajnega sodišča v Ljubljani, opr. št. In 2003/00979-5 z dne 21. 10. 2003 ter vknjižbo hipoteke za terjatev glavnice v višini tolarske protivrednosti 16.017,46 EUR, obračunane po prodajnem tečaju N. d.d. L. za podjetja na dan plačila, zamudne obresti z obrestno mero EUR + 18 % in sicer od zneska 14.513,75 EUR od 2. 9. 2003 dalje do plačila in od zneska 1.503,71 EUR od 17. 9. 2003 dalje do plačila in izvršilnih stroškov v višini 113.151,00 SIT, vse v korist upnika L. L. d.o.o..

Proti navedenemu sklepu se je pritožil dolžnik. V pritožbi navaja, da upniku ničesar ne dolguje, kar bo ugotovljeno v postopku izvršbe.

V skladu z 98. členom Zakona o zemljiški knjigi (Ur. l. RS, št. 58/03, ZZK-1) zemljiškoknjižno sodišče po uradni dolžnosti odloči o zaznambi prepovedi odtujitve in obremenitve nepremičnine oziroma pravice na nepremičnini, ki je vpisana v zemljiški knjigi, na podlagi začasne odredbe, izdane v zavarovanje denarne oziroma nedenarne terjatve proti zemljiškoknjižnemu lastniku oziroma imetniku drugih stvarnih pravic, ki so predmet začasne odredbe. Sodišče, ki je izdalo začasno odredbo, mora zemljiškoknjižno sodišče o izdaji začasne odredbe obvestiti in obvestilu priložiti sklep o začasni odredbi. Po določbi 86. člena ZZK-1  zemljiškoknjižno sodišče po uradni dolžnosti odloči o zaznambi sklepa o izvršbi, s katerim je izvršilno sodišče dovolilo izvršbo na nepremičnino, na podlagi obvestila izvršilnega sodišča. Obvestilu mora biti priložen sklep o izvršbi. V skladu z 88. členom ZZK-1 zemljiškoknjižno sodišče hkrati z dovolitvijo zaznambe izvršbe po uradni dolžnosti dovoli tudi vknjižbo hipoteke iz drugega odstavka 87. člena ZZK-1.

Ravnanje sodišča prve stopnje, ki je izdalo izpodbijani sklep, s katerim je pri nepremičnini dolžnika zaznamovalo izvršbo in dovolilo vknjižbo hipoteke ter zaznamovalo prepoved odtujitve in obremenitve, je skladno z zgoraj citiranimi določbami.

Pritožbeni razlog, da dolžnik upniku  ičesar ne dolguje, v tem postopku pravno ni relevanten. Zemljiškoknjižno sodišče namreč v zemljiškoknjižnem postopku ne ugotavlja in presoja obstoja in utemeljenosti terjatve, temveč presoja le pogoje za zaznambo izvršbe po 86. členu ZZK-1, pogoje  za vknjižbo hipoteke po 88. členu ZZK-1 in pogoje za zaznambo prepovedi odtujitve in obremenitve po 98. členu ZZK-1.

Ker pritožbeni razlogi niso utemeljeni in ker prvo sodišče ni storilo bistvenih kršitev postopka, je pritožbeno sodišče pritožbo zavrnilo in potrdilo sklep sodišča prve stopnje (353. člen Zakona o pravdnem postopku) ter hkrati dovolilo izbris zaznambe nepravnomočnosti sklepa o dovolitvi vpisa (2. točka tretjega odstavka 161. člena ZZK-1).

S tem, ko je bila pritožba zavrnjena, je bil zavrnjen tudi predlog dolžnika za povrnitev pritožbenih stroškov, zato je izrek v tem delu odpadel.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.